DA Den Europæiske Unions Tidende L 282/41

EFTA-TILSYNSMYNDIGHEDENS BESLUTNING

Nr. 245/09/KOL

af 27. maj 2009

om påstået ulovlig statsstøtte til virksomheden NordBook AS (tidligere Rotanor Bokproduksjon AS) (Norge)

EFTA-TILSYNSMYNDIGHEDEN (1) HAR —

under henvisning til aftalen om det Europæiske Økonomiske Samarbejdsområde (2), særlig artikel 61-63 og protokol nr. 26 til aftalen,

under henvisning til aftalen mellem EFTA-staterne om oprettelse af en tilsynsmyndighed og en domstol (3), særlig artikel 5 og artikel 24 i protokol nr. 3, og

ud fra følgende betragtninger:

1. SAGSFORLØB

Ved brev af 30. september 2005 (registreringsnr. 344941) indgav Advokatfirmaet Grenland klage på vegne af Bokbinderiet Johnsen AS (herefter kaldet »klageren«) over en påstået støtte fra Skien kommune til Rotanor Bokproduksjon AS (herefter kaldet »Rotanor«).

Ifølge klageren havde Skien kommune ydet statsstøtte via Kontorbygg AS (herefter kaldet »Kontorbygg«), som er et aktieselskab ejet af Skien kommune, ved at indgå en sale & lease-back-aftale med Rotanor.

Ved brev af 31. januar 2006 (registreringsnr. 353861) udbad Tilsynsmyndigheden sig yderligere oplysninger fra de norske myndigheder.

De norske myndigheder svarede på anmodningen om oplysninger ved brev af 13. marts 2006 fra Fornyings- og administrasjonsdepartementet.

Ved brev af 16. marts 2007 (registreringsnr. 409639) bad Tilsynsmyndigheden om flere oplysninger om yderligere fire punkter. De norske myndigheder svarede ved brev af 19. april 2007 (registreringsnr. 418736).

Ved brev af 11. marts 2008 meddelte Fornyings- og administrasjonsdepartementet Tilsynsmyndigheden, at NordBook AS (tidligere Rotanor Bokproduksjon AS, herefter kaldet »NordBook«) var blevet erklæret konkurs den 27. februar 2008 af retten i Nedre Telemark, og at boet var blevet sat under rettens administration den 27. februar 2008 (registreringsnr. 469070).

Ved brev af 4. november 2008 (registreringsnummer. 496785) sendte Tilsynsmyndigheden en anmodning om oplysninger til de norske myndigheder for at få flere oplysninger om boet og konkursbehandlingen. De norske myndigheder svarede ved brev af 1. december 2008 (registreringsnr. 500279).

Ved brev af 4. marts 2009 (registreringsnr. 511286) meddelte Tilsynsmyndigheden klageren, at den havde til hensigt at afslutte sagen. Klageren svarede ved brev af 30. marts 2009 (registreringsnr. 513907). Klageren sendte yderligere oplysninger ved brev af 23. april 2009 (registreringsnr. 516392).

2. MODTAGEREN AF DEN PÅSTÅEDE STØTTE

Rotanor var et datterselskab af det danske selskab Nørhaven A/S. Selskabet går tilbage til efteråret 2000, da Nørhaven købte selskabet Kr. Johnsen Grafiske Senter AS og ændrede navnet til Rotanor. Selskabet var aktivt på markedet for trykning og indbinding af bøger og andre publikationer. Selskabet var beliggende i Skien, Norge.

I april 2004 købte Nørhaven AiT AS, en produktionsenhed beliggende i Gjøvik. AiT’s og Rotanors aktiviteter blev på det tidspunkt slået sammen i Skien, og der blev dannet et nyt selskab med navnet NordBook.

NordBook blev erklæret konkurs den 27. februar 2008 af retten i Nedre Telemark, og boet blev samme dag sat under rettens administration. I december 2008 var konkursbehandlingen næsten afsluttet, og alle selskabets aktiver vil blive afviklet enkeltvis. Der vil ikke blive udbetalt dividende til kreditorer uden sikkerhed, og der er intet fortsættende selskab.

3. BESKRIVELSE AF DEN PÅSTÅEDE STATSSTØTTE

Ifølge klageren blev den påståede statsstøtte ydet til Rotanor i form af en favorabel sale & lease-back-aftale med selskabet Kontorbygg, der ejes af Skien kommune. Ifølge klageren blev denne aftale ikke indgået på markedsvilkår.

Ifølge oplysningerne fra de norske myndigheder ønskede Nørhaven at centralisere sin produktion ved at etablere sig i enten Skien eller Gjøvik og indledte forhandlinger med byrådet i begge kommuner. Skien kommune (herefter kaldet »kommunen«) tilbød at købe ejendommen Rødmyrlia 40 på den betingelse, at NordBook tilbageleasede ejendommen for en længere periode med henblik på yderligere at udvikle sine forretningsaktiviteter i Skien. Den 4. november 2004 besluttede kommunens byråd at yde 40 mio. NOK til Kontorbygg AS (herefter kaldet »Kontorbygg«) som aktiekapital med henblik på køb af bygningen.

For at beregne både markedsprisen for leasingafgiften og ejendommens salgsværdi henvendte kommunen sig til en godkendt ekspert i ejendomsvurdering. Eksperten afleverede sin rapport den 18. juni 2004. Ifølge denne rapport blev markedsprisen for Rødmyrlia 40 som leasinggenstand anslået til 4 333 600 NOK pr. år, inklusive årlige omkostninger. Ejendommens markedspris som salgsgenstand blev beregnet på basis af den årlige leasingafgift og vurderet til 36 000 000 NOK.

Ejendommen blev købt af Kontorbygg for 34 465 000 NOK, som er omkring 96 % af den pris, eksperten foreslog (36 000 000 NOK). Kontorbygg afkrævede imidlertid kun Rotanor en årlig leasingafgift på 2 400 000 NOK, som er omkring 54 % af den pris, eksperten foreslog (4 433 600 NOK). Bygningen blev således købt til en pris, der lå tæt på ejendomsvurderingen, mens leasingafgiften var betydelig lavere end den afgift, der blev foreslået i den vurdering, kommunen fik udarbejdet.

4. VURDERING

Det forhold, at salgsprisen lå tæt på ejendomsvurderingen, mens leasingafgiften var betydelig lavere end i ejendomsvurderingen, er en stærk indikation på, at der blev ydet ulovlig statsstøtte.

Modtageren af den påståede statsstøtte, NordBook (tidligere Rotanor) eksisterer ikke længere, og virksomhedens aktiver vil blive afviklet enkeltvis i forbindelse med konkursbehandlingen, der blev påbegyndt i februar 2008.

Tilsynsmyndigheden betragter NordBook som en uafhængig virksomhed, hvad angår anvendelsen af statsstøttereglerne. Den påståede støtte er direkte tilknyttet NordBook’s aktiviteter i Norge, nemlig selskabets lokaler i Skien.

Da NordBooks aktiver endvidere vil blive afviklet enkeltvis, og da der ikke er noget fortsættende selskab, konkluderer Tilsynsmyndigheden, at hvis der blev ydet statsstøtte til NordBook, har denne støtte ikke længere nogen konkurrencefordrejende virkning, og den har ikke begunstiget købere af virksomhedens aktiver (4). Selv hvis der var ydet ulovlig støtte, ville det være umuligt at tilbagesøge en eventuel støtte til NordBook (5).

Virksomheden har stoppet alle økonomiske aktiviteter, og der er ikke noget fortsættende selskab. Under disse omstændigheder ville en beslutning truffet af Tilsynsmyndigheden om de omhandlede foranstaltningers karakter af statsstøtte og om deres forenelighed med EØS-aftalen ikke have nogen praktisk betydning (6). Derfor tjener det ikke noget formål at fortsætte den procedure, der er omhandlet i del II i protokol nr. 3 til aftalen om Tilsynsmyndigheden og Domstolen.

5. KONKLUSION

På grundlag af ovenstående overvejelser mener Tilsynsmyndigheden ikke, at proceduren mod NordBook tjener noget formål —

VEDTAGET FØLGENDE BESLUTNING:

Artikel 1

Proceduren, der blev iværksat i henhold til artikel 10 i del II i protokol nr. 3 til aftalen om Tilsynsmyndigheden og Domstolen vedrørende påstået ulovlig statsstøtte til NordBook AS (tidligere Rotanor), afsluttes hermed.

Artikel 2

Denne beslutning er rettet til Kongeriget Norge.

Artikel 3

Kun den engelske udgave er autentisk.

Udfærdiget i Bruxelles, den 27. maj 2009. På EFTA-Tilsynsmyndighedens vegne Per SANDERUD Formand Kurt JAEGER Medlem af Kollegiet

(1) Herefter kaldet »Tilsynsmyndigheden«.

(2) Herefter kaldet »EØS-aftalen«.

(3) Herefter kaldet »aftalen om Tilsynsmyndigheden og Domstolen«.

(4) Se sag C-390/98 H.J. Banks & Co. Ltd mod The Coal Authority and Secretary of State for trade and Industry, Sml. 2001 I, s. 6117, præmis 77, og sag C-277/00 Tyskland mod Kommissionen, Sml. 2004 I, s. 3925, resumé 5.

(5) Kommissionens beslutning 2008/141/EF om Spaniens foranstaltning til fordel for IZAR, sag C 47/03 (EUT L 44 af 20.2.2008, s. 33), og Kommissionens beslutning 2006/238/EF om Frankrigs foranstaltning til fordel for Mines de potasse d’Alsace, sag C 53/2000 (EUT L 86 af 24.3.2006, s. 20).

(6) Se fodnote 5.